**TIEDOTE 01.05.2018 liittyen alkaneeseen yrittäjyyskasvatushankkeeseen.**

Kolmevuotinen hanke Yrittäjyyskasvatuksen strategian toiminnallistaminen (ESR) sai rahoituspäätöksen 1.5.2018 – 31.12.2020. Hanketta koordinoi Centria ammattikorkeakoulu ja mukana toteuttamassa ovat Oulun ammattikorkeakoulu, Jokilaaksojen koulutuskuntayhtymä JEDU, Oulun seudun koulutuskuntayhtymä OSEKK, Raahen koulutuskuntayhtymä, Kuusamon kaupunki ja Oulun yliopiston Kerttu Saalasti Instituutin mikroyrittäjyyskeskus sekä kasvatustieteiden tiedekunta. Kokonaiskustannukset hankeajalle ovat 686 166 € (ESR 78% eli 535 211 €).

Hankkeen päätavoitteena on Pohjois-Pohjanmaan yrittäjyyskasvatusstrategian sisältöjen vienti käytännön toimintaan. Ydintavoite voidaan tiivistää seuraavasti: Tavoitteellisempaa ja täsmällisempää strategian jalkauttamista, rohkeita kokeiluja.

Strategia luotiin edeltäneessä Yrittäjyyskasvatuksen kehittäminen Pohjois—Pohjanmaalla – hankkeessa. Tämä maakunnassa vuosina 2015-2018 toiminut hanke kokosi koulutusorganisaatiot laajasti kehittämään yrittäjyyskasvatusta. Hankkeessa laadittiin osallistavalla prosessilla koko maakuntaa koskeva yhteinen Yrittäjyyskasvatuksen strategia ja toimintaohjelma 2016-2020 ([www.minunpolkuni.fi](http://www.minunpolkuni.fi) ). Tuolla sivustolla näkyvä strategia on uuden käynnistyneen hankkeen tausta.

Strategian tavoitteet ja sisältö tulee jalkauttaa oppilaitosten opetussuunnitelmiin ja käytännön työhön. Yrittäjyyskasvatuksen strategian toiminnallistaminen hankkeen tavoitteena on muutos koulutusorganisaatioissa. Muutos ei synny yhtäkkisesti, juurtuakseen uusi toimintatapa ja -kulttuuri vaatii aikaa ja koko työyhteisön mukanaoloa.

Hankkeen kohderyhmänä ovat Pohjois-Pohjanmaan koulutusorganisaatiot ja niiden opetus- ja TKI-henkilöstö ja opiskelijat sekä yrittäjyyskasvatuksen tukitoimijat. Kohderyhmän ydin ovat luonnollisesti osatoteuttajaorganisaatioiden henkilöt, mutta vaikutus kohdentuu koko maakunnan alueelle.

Hanke suunniteltiin yhteistyössä osatoteuttajien kanssa. Pohjois-Pohjanmaan laajassa mutta harvaan asutussa maakunnassa yhteistyön ja verkostojen merkitys korostuu myös yrittäjyyskasvatuksessa.

Hankkeen toimenpiteitä ovat mm. opettajille suunnattu tiimiopettajuusvalmennus, yritysyhteistyön kehittäminen, opetuksen ja TKI:n yhteyksien lisääminen, uusien pedagogisten mallien kokeileminen, kesäyrittäjyyden kokeilut maakunnan eteläosissa, yrittäjyyskasvatuksen vaikuttavuuden selvittäminen ja yrittäjyyden polun selkeyttäminen opetussuunnitelmiin. Hankkeen toimilla vahvistetaan ja monipuolistetaan yrittäjyyskasvatuksen osaamista kaikilla kouluasteilla sekä jaetaan ja testataan käytettäviä menetelmiä ja materiaaleja.

Hanke järjestää maksuttomia koulutuksia ja yrittäjyyskasvatuksen infotilaisuuksia Pohjois-Pohjanmaan maakunnan eri osissa. Teemalla NUORET TEKEVÄT TULEVAISUUDEN järjestetään tapahtumia yhteistyössä mm. YES-verkoston ja Nuori Yrittäjyys ry:n kanssa. Näistä tiedotetaan hankkeen sivuilla.

Lue lisää: [www.centria.fi/totyk](http://www.centria.fi/totyk) ja [www.minunpolkuni.fi](http://www.minunpolkuni.fi)

Lisätietoja

Projektipäällikkö Kaija Arhio, Centria ammattikorkeakoulu kaija.arhio@centria.fi puh 044 4492570

Anu Rautio Koulutuskeskus Brahe, anu.rautio@raahenedu.fi puh 0401357148